Skietery in Pta-restaurant: ‘Hy kan nie veel onthou’Conrad Liebenberg. Foto: Facebook Conrad Liebenberg (24) wat Woensdagoggend in ŉ restaurant in die ooste van Pretoria geskiet is, se toestand is bevredigend en hy is reeds na ŉ gewone saal oorgeplaas. Liebenberg se vrou, Lalucia van Niekerk, het Vrydag aan Maroela Media gesê sy dokters wag nog vir uitslae van ŉ paar toetse en as hulle tevrede is, kan hy moontlik vandag ontslaan word. Van Niekerk het gesê dokters het Donderdag vasgestel hy het nie inwendige bloeding nie. Die koeël het wel van sy senuwees beskadig. “Hy onthou bitter min van die voorval, maar ons praat nie juis veel daaroor nie. Ons fokus nou net daarop dat hy volkome herstel en by die huis en sy twee dogters en familie kan wees,” het sy gesê. Maroela Media het vroeër berig Liebenberg is Woensdag in die O Sole Mio-restaurant, waar hy die algemene bestuurder is, by die Kimiad-gholfbaan in Moreletapark geskiet. ŉ Onbekende man het glo omstreeks 08:00 by die restaurant ingestap en hom in sy borskas geskiet. Die man het glo gesê dit is ŉ waarskuwing vir die eienaar van die restaurant. Paramedici van Netcare 911 het Liebenberg na die Steve Biko-hospitaal geneem. Die polisie se ondersoek duur voort. Niemand is nog in verband met die voorval in hegtenis geneem nie. Lees die vorige berigte oor die Kimiad-skietery op Maroela Media.